সবার আগে প্রশ্ন হচ্ছে বাংলাদেশে বুর্জোয়া আছে কি না? বাংলাদেশে এই জটিল অবস্থাটা অনেক দিনের। শিল্পে উল্লেখযোগ্য দেশীয় বিনিয়োগ, আর্থিক পুঁজি ও ব্যবসায়ের (Finance Capital) নিবিড় প্রসার এবং ইনক্লুসিভ সাফল্য, দোর্দণ্ড কৃষি এবং ভোগ্যপণ্যের শক্তিশালী উৎপাদন ও বিক্রি — এসবকিছুর পরও বাংলাদেশে ঠিক বুর্জোয়া নেই। ঢাকা এবং খুব কষ্টেসৃষ্টে চট্টগ্রাম এই হল আমাদের নগরায়ন, এই সীমিত নগরায়নে বুর্জোয়া আসবে কোত্থেকে? এবং বুর্জোয়ার সাথে শুধু অর্থবিত্তের সম্পর্ক নয় এক সদাসঞ্চরণশীল নগরজীবনেরও সম্পর্ক। আমাদের এখানে অর্থবিত্তের দিক থেকে এখন এক বড় সুপ্রতিষ্ঠিত মধ্যবিত্ত শ্রেণী আছে যা সংখ্যায় মোটামুটি ৫কোটির মতো হবে — কিন্তু এদের বেশিরভাগেরই নেই নাগরিক সঞ্চরণশীলতা। আমাদের অর্থবিত্তে এলিট শ্রেণীও এখন সংখ্যায় কোটি স্পর্শ করবে এরাও নাগরিক সঞ্চরণশীলতায় একবারেই দরিদ্র। গভীর অর্থে বাংলাদেশের কোথাও কোনো আরবান সংস্কৃতির দৃশ্যমান সমষ্টি দেখা যায় না। তাই এখানে বুর্জোয়া ধর্মনিরপেক্ষ উত্থান নেই।